'બસ. આ સીધીસાદી વાત જે લોકો નથી સમજતા એમની સામે મારે લડવાનું છે.' પ્રભાતસિંહે કથા સમજાવી. 'પાંસઠ એકરનો એ ટૂકડો મારા દાદાબાપુ મોબુભા વાઘેલાએ ખરીદેલો. એમના વારસદાર બે દીકરા. એક મારા બાપુ જામભા અને બીજા મારા કાકાબાપુ દિલુભા. એટલે કાયદેસર રીતે એ જમીનના બે ભાગ પડે. અડધો મારા બાપુનો અને અડધો કાકાબાપુનો. એ બંને વડીલો તો દેવલોકમાં પહોંચી ગયા. સીધી લીટીના વારસદાર તરીકે મારા બાપુ જામભાનો હિસ્સો એટલે કે અડધો ભાગ મને મળે અને કાકાબાપુ દિલુભાનો ભાગ એમના દીકરાઓને મળે. હું એકનો એક છું એટલે મારે કોઇ ભાગિયો નથી. કાકાબાપુના બંને દીકરાઓએ એકબીજાની સામે તલવાર ખેંચેલી છે એની સાથે મારે કોઇ લેવાદેવા નથી, પણ મારો હક ડૂબાડવા માટે એ બંને એક બનીને હલકાઇ ઉપર ઊતરી આવ્યા છે.' અવાજમાં પીડા સાથે એણે આગળ કહ્યું. 'મારા બાપુ ફોરેસ્ટ ઓફિસર હતા એટલે અમે લોકો ગોધાવીથી બહાર જ રહેલા. મારા બાપુનો કાકાબાપુ ઉપર પૂરો ભરોસો હતો એટલે ક્યારેય ખુલાસો પૂછ્યો નહીં. ધીમે ધીમે જમીનની કિંમત વધતી ગઇ એની સાથે માણસોની નાગાઇ પણ વધતી ગઇ. કાકાબાપુના બેઉ દીકરાઓ એવું કહે છે કે આ પૂરેપૂરી જમીન અમારી છે!'